**Objava za medije / za objavu odmah**

**Sunčano i toplo vrijeme vratilo Varaždince na tržnicu**

**Radionicama povodom Dana žena, započela je sezona manifestacija na varaždinskom placu**

Nakon duge zime i debelih minusa, varaždinski je plac ove subote prijepodne ponovno živnuo. Sunce i toplina vratili su prodavače na klupe i prizvali mnoge Varaždince u nabavku namirnica.

Osim obaviti kupnju, ove se subote na placu moglo i kvalitetno zabaviti, te štošta naučiti i degustirati. Zaslužni su za to učenici i profesori Srednje strukovne škole u Varaždinu koji su na radionicama prirodne kozmetike i domaćih peciva pokazali što umiju te sa svima podijelili 'male tajne' svog zanata.

Pripadnice ljepšeg spola posebno su obradovali i darovima koje su pripremili povodom Dana žena. Budući kozmetičari posjetiteljice su darivali melemom za usne iz vlastitog laboratorija, a pekari mirisnim i ukusnim klipićima, integralnim perecima, kiflama, muffinima i drugim domaćim pecivima.

Izradu melema su uz prof. **Milana Radunkovića** demonstrirale buduće kozmetičarke **Melani Jarnec**, **Izabela Brezovec**, **Martina Draksler** , **Lenka Mesek**, **Marija Tukša**, **Lucija Zavrtnik**, **Mia Peklar** i **Pia Petrušanec**.

Peciva su uz dipl. ing. preh. tehnologije **Sanju Banfić Kontrec** i dipl. ing. preh. tehnologije **Lovorku Ernoić** pripremale i nudile buduće pekarice: **Ivana Šmrček, Veronika Rexhaj, Ana Ivančić i Magdalena Ivančić**.

*'Ove radionice naš su poklon posjetiteljicama povodom Dana žena'*, istaknuo je direktor Gradske tržnice **Predrag Ciglar**, te dodao kako je Srednja strukovna škola uvijek dobrodošla na tržnici: *'Na ovaj način pomažemo školi u predstavljanju obrazovnih programa, a istovremeno pružamo našim posjetiteljima razlog više za dolazak na tržnicu. Vjerujem da su danas mnogi naučili nešto korisno, družili se i proveli ugodno prijepodne na varaždinskom placu.*'

Više informacija:

Gradska tržnica d.o.o

Predrag Ciglar, direktor

T:042 302 956

E: direktor@varazdinskiplac.hr